
A nemek közötti egyenlőség megvalósítása a munkajogban, különös tekintettel a bérszakadék problémájára

Kulcsszavak: egyenjogúság; bérrés; bértranszparencia; irányelv; átláthatóság
A dolgozat a munkajogban érvényesülő nemek közötti egyenjogúság kérdéskörével, ezen belül is kiemelten a bérszakadékkal foglalkozik, bemutatva annak történeti hátterét, valamint az elmúlt évtizedek jogi szabályozását. Emellett ismerteti az aktuális problémákat, amelyekre a jogalkotás törekszik a lehető legalkalmasabb módon reagálni, ezzel elősegítve a férfiak és nők közötti egyenlőség megvalósulását, amely végül a bérrés bezárulásához, ezáltal pedig igazságosabb munkaerőpiachoz vezethet.
Összefoglalásként elmondható, hogy az 1957-es Római Szerződés hatályba lépésétől kezdődően az Európai Unió egyik legfontosabb célkitűzése volt a nemek közötti egyenjogúság biztosítása a munkajog területén, azonban a mai napig nem sikerült megvalósítani ezt az alapvető követelményt, sőt az elmúlt néhány évben uniós szinten a két nem fizetése közötti különbség a 13%-os arányt is elérte a férfiak javára, vagyis kiemelkedő jelentőségű, nyomós problémáról van szó, amelynek mielőbbi megoldása szükséges. Ennek megfelelően került sor három olyan irányelv megalkotására, amelyek a bérek átláthatóságával, és az egyenlő vagy egyenlő értékű munkáért járó egyenlő díjazás elvével, a munka és magánélet egyensúlyával, valamint a nyilvánosan működő részvénytársaságok igazgatói körében a nemek közötti egyensúly javításáról szólnak.
A dolgozat központi elemét adja az említett irányelvek elemzése, a szabályozás nóvumainak bemutatása. A rendelkezések ismertetése után pedig a De lege ferenda fejezetben fejtettem ki a kutatás eredményeit, vontam le a következtetéseket. Megállapítottam, hogy a bértranszparencia biztosítása érdekében tett lépések, az annuális bérjelentések megfelelő kezdetet jelenthetnek a nemi egyenlőség eléréséhez, azonban véleményem szerint a legfrissebb joganyag továbbra is olyan hiányosságokban szenved, amely feltétlenül kiegészítésre szorul.
Megfogalmazott javaslataim közé tartozik a nemek közötti egyenlőség külön fejezetben történő elhelyezése a Munka Törvénykönyvében, az álláshirdetésekben a bérsáv alsó és felső határa közti maximális különbség meghatározása, a munkavállalói képviselők bevonása a felvételi eljárásba, valamint a kötelező apasági szabadság időtartamának kiterjesztése, mely ajánlások megvalósítása nagyban hozzájárulhat a nemek közötti egyenlőség munkajogi megerősítéséhez, végeredményben a társadalom minden tagja profitálhat belőlük.



